CELEX: 
Language: ro
Date: 2017-12-15 00:00:00
Title: REGULAMENTUL DELEGAT (UE) …/… AL COMISIEI privind elementele principale ale contractelor de stocare de date care urmează să fie încheiate ca parte a unui sistem de trasabilitate pentru produsele din tutun

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Directiva 2014/40/UE privind produsele din tutun (denumită în continuare „DPT”) prevede, la articolul 15, instituirea unui sistem de trasabilitate pentru a aborda problema comerțului ilicit cu produse din tutun. În cadrul sistemului de trasabilitate, toate pachetele unitare de produse din tutun produs în, destinate pentru sau introduse pe piața UE trebuie să fie marcate cu un identificator unic pentru ca circulația lor să fie înregistrată. Acest fapt va permite ca astfel de produse să fie urmărite și trasate pe tot parcursul lanțului de aprovizionare (de la producător până la ultimul nivel înainte de primul punct de vânzare cu amănuntul). Dispozițiile articolul 15 se aplică țigaretelor și produselor din tutun de rulat începând cu 20 mai 2019 și tuturor celorlalte produse din tutun începând cu 20 mai 2024.
            
            
               Articolul 15 alineatul (8) din DPT prevede obligația ca producătorii și importatorii de produse din tutun să încheie contracte de stocare de date cu o parte terță independentă cu scopul de a stoca datele înregistrate în temeiul articolului respectiv. La articolul 15 alineatul (8) se mai prevede că adecvația fiecărei părți terțe, în special independența lor și capacitățile lor tehnice, precum și a fiecărui contract de stocare de date încheiat, se aprobă de către Comisie. 
            
            
               Articolul 15 alineatul (12) din DPT abilitează Comisia să adopte acte delegate pentru a defini elementele principale ale contractelor de stocare de date menționate mai sus. Comisia urmărește să își îndeplinească această obligație prin intermediul prezentului regulament delegat.
            
            
               Regulamentul delegat ar trebui interpretat în coroborare cu Regulamentul de punere în aplicare al Comisiei privind standardele tehnice pentru instituirea și funcționarea unui sistem de trasabilitate pentru produsele din tutun pe care Comisia trebuie să le adopte în temeiul articolul 15 alineatul (11) din DPT.
            
            
               2.CONSULTĂRI ÎNAINTEA ADOPTĂRII ACTULUI
            
            
               Principalul obiectiv al propunerii este acela de a stabili principalele elemente care trebuie incluse în contractele de stocare de date care urmează să fie încheiate între producătorii și importatorii de produse din tutun și părți terțe (furnizori de servicii de operare a unor depozite primare) care vor găzdui datele referitoare la produsele lor din tutun, care sunt înregistrate în cadrul sistemului de trasabilitate. 
            
            
               Propunerea se bazează pe rezultatele mai multor exerciții de consultare desfășurate de Comisie în contextul punerii în aplicare a articolul 15 din DPT: o consultare specifică a părților interesate (mai – iulie 2015)
                  1
               , o consultare publică (iulie – noiembrie 2016)
                  2
                și două ateliere cu participarea părților interesate
                  3
               . De asemenea, a fost furnizată asistență sub forma unui studiu de fezabilitate
                  4
               , precum și a un studiu al punerii în aplicare
                  5
                realizat de contractanți externi. În conformitate cu reglementările privind o mai bună legiferare, proiectul de propunere a fost, de asemenea, publicat timp de patru săptămâni, perioadă în care a fost posibil ca publicul general să transmită comentarii
                  6
               .
            
            
               Propunerea se bazează, de asemenea, pe discuțiile din cadrul Grupului de experți privind controlul produselor din tutun, mai ales din cadrul Subgrupului de experți privind trasabilitatea și caracteristicile de securitate.
            
            
               Comisia, în cadrul pregătirii și elaborării prezentului act delegat, a asigurat transmiterea simultană, în timp util și adecvată a documentelor relevante la Parlamentul European și la Consiliu și a efectuat consultări adecvate și transparente cu mult timp înainte, inclusiv la nivel de experți. 
            
            
               3.ELEMENTELE JURIDICE ALE ACTULUI DELEGAT
            
            
               Propunerea este realizată în temeiul articolul 15 alineatul (12) din DPT, care abilitează Comisia să definească elementele principale ale contractelor de stocare de date prevăzute la alineatul (8) al articolului respectiv, precum durata, posibilitatea de reînnoire, cunoștințele de specialitate necesare sau confidențialitatea, inclusiv monitorizarea și evaluarea regulată a contractelor respective. 
            
            
               Prezentul regulament delegat stabilește aceste elemente esențiale, inclusiv:
            
            
               principalele servicii care urmează a fi prestate, 
            
            
               cerința ca furnizorii să declare că dețin expertiza tehnică necesară, 
            
            
               disponibilitatea și perioada de funcționare efectivă a serviciului, precum și mecanismele de rezervă care trebuie să fie puse la dispoziție pentru a preveni pierderea de date,
            
            
               drepturile de acces,
            
            
               independența, 
            
         
         
            
               protecția datelor și confidențialitatea,
            
            
               durata, 
            
            
               auditurile. 
            
            
            
               4.IMPLICAȚIILE BUGETARE
            
            
               Propunerea nu are implicații bugetare. 
            
            
               REGULAMENTUL DELEGAT (UE) …/… AL COMISIEI
            
            
               din 15.12.2017
            
            
               privind elementele principale ale contractelor de stocare de date care urmează să fie încheiate ca parte a unui sistem de trasabilitate pentru produsele din tutun
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2014/40/UE a Parlamentului European și a Consiliului din 3 aprilie 2014 privind apropierea actelor cu putere de lege și a actelor administrative ale statelor membre în ceea ce privește producerea, prezentarea și vânzarea produselor din tutun și a produselor conexe și de abrogare a Directivei 2001/37/CE
                  7
               , în special articolul 15 alineatul (12),
            
            
               întrucât:
            
            
               (1)Articolul 15 alineatul (8) din Directiva 2014/40/UE precizează că fiecare producător și importator, ca parte a sistemului de trasabilitate pentru produsele din tutun, specificate mai detaliat în Regulamentul de punere în aplicare (UE) …/… al Comisiei
                  8
               , trebuie să încheie un contract cu un furnizor terț independent cu scopul de a găzdui informații referitoare la produsele lor din tutun. Articolul 15 alineatul (12) din Directiva 2014/40/UE conferă Comisiei competența de a defini elementele principale ale contractelor respective.
            
            
               (2)Pentru a asigura funcționarea eficace a sistemului de trasabilitate pentru produsele din tutun în general și interoperabilitatea sistemului de depozite în special, este adecvat să se stabilească elementele principale ale contractelor de stocare de date pentru a include specificații referitoare la operabilitatea, disponibilitatea și performanța serviciilor care urmează să fie prestate de furnizorii de servicii de stocare de date. Funcționarea eficace și continuă a sistemului de trasabilitate și a sistemului de stocare a datelor aferente necesită punerea în aplicare a unor cerințe clare cu privire la portabilitatea datelor de către furnizori pentru cazurile în care un producător sau un importator decide să își schimbe furnizorul. Din acest motiv, contractele ar trebui să includă dispoziții care să impună utilizarea unor tehnologii care pot fi găsite cu ușurință pe piață și utilizate în mod frecvent în sectorul relevant pentru a garanta un transfer eficace și neîntrerupt al datelor între furnizorii actuali și cei noi.
            
            
               (3)Pentru a se asigura nivelul necesar de flexibilitate, ar trebui să existe posibilitatea de a solicita furnizorului de servicii de stocare de date să presteze, în schimbul unui comision, serviciile tehnice auxiliare legate de funcționarea depozitului primar, cum ar fi extinderea funcționalității operaționale a interfețelor pentru utilizatori, cu condiția ca serviciile suplimentare să contribuie la buna funcționare a sistemului de depozite și să nu încalce niciuna dintre cerințele prevăzute în Regulamentul de punere în aplicare (UE) …/… al Comisiei. Prin urmare, contractul ar trebui să prevadă o astfel de opțiune.
            
            
               (4)Pentru a proteja funcționarea independentă a sistemului de trasabilitate în orice moment, Comisia ar trebui să fie în măsură să revoce aprobarea unui furnizor de servicii de stocare de date deja contractat în cazul în care o evaluare sau o reevaluare a capacității tehnice sau a independenței furnizorului conduce la constatări nefavorabile în ceea ce privește adecvația sa.
            
            
               (5)Pentru a asigura organizarea eficace a bunei funcționări a sistemului, furnizorii de servicii de operare a unor depozite primare ar trebui să coopereze între ei, precum și cu autoritățile competente din statele membre și cu Comisia.
            
            
         
         
            
               ADOPTĂ PREZENTUL REGULAMENT:
            
            
               Articolul 1
            
            
               Obiect
            
            
               Prezentul regulament stabilește principalele elemente care trebuie incluse în contractele de stocare de date, menționate la articolul 15 alineatul (8) din Directiva 2014/40/UE.
            
            
               Articolul 2
            
            
               Definiții
            
            
               În sensul prezentului regulament, în plus față de definițiile din Directiva 2014/40/UE și din Regulamentul de punere în aplicare (UE) …/…, se aplică următoarele definiții:
            
            
               (1)„contract” înseamnă un acord contractual încheiat între un producător sau un importator de produse din tutun și un furnizor de sisteme de stocare de date în conformitate cu articolul 15 alineatul (8) din Directiva 2014/40/UE și cu Regulamentul de punere în aplicare (UE) …/…; 
            
            
               (2)„furnizor” înseamnă orice persoană juridică contractată de un producător sau de un importator de produse din tutun pentru înființarea și operarea depozitului său primar, precum și a serviciilor conexe;
            
            
               (3)„portabilitatea datelor” înseamnă capacitatea de a transfera date între depozite diferite, prin utilizarea unor tehnologii care pot fi găsite cu ușurință pe piață și sunt utilizate pe scară largă în acest sector.
            
            
               Articolul 3
            
            
               Principalele responsabilități în temeiul contractului
            
            
               1.Contractul precizează principalele servicii care urmează să fie prestate de furnizori, care cuprind:
            
            
               (1)înființarea și operarea unui depozit primar în conformitate cu articolul 26 din Regulamentul de punere în aplicare (UE) …/…; 
            
            
               (2)în cazul în care operatorul depozitului primar este desemnat ca furnizor de servicii de operare a unui depozit secundar, înființarea și operarea depozitului secundar și a router-ului, în conformitate cu articolele 27, 28 și 29 din Regulamentul de punere în aplicare (UE) …/…; 
            
            
               (3)prestarea, la cerere, a altor servicii tehnice auxiliare legate de operarea depozitului primar care contribuie la buna funcționare a sistemului de depozite.
            
            
               2.Definind principalele servicii menționate la punctele (1) și (2) ale alineatului (1), contractul conține specificații referitoare la operabilitatea, disponibilitatea și performanța serviciilor care să întrunească cerințele minime precizate în prezentul regulament și menționate în capitolul V din Regulamentul de punere în aplicare (UE) …/….
            
            
               Articolul 4
            
            
               Expertiza tehnică
            
            
               Contractul impune furnizorilor să livreze producătorului sau importatorului o declarație scrisă din care să reiasă că ei dețin, sau au la dispoziția lor, expertiza tehnică și operațională necesară pentru a realiza serviciile menționate la articolul 3 și pentru a respecta cerințele prevăzute în capitolul V din Regulamentul de punere în aplicare (UE) …/…. 
            
         
         
            
               Articolul 5
            
            
               Disponibilitatea depozitului primar
            
            
               1.Contractul precizează o perioadă lunară de funcționare efectivă și o disponibilitate de 99,5 % a depozitului primar. 
            
            
               2.Contractul impune instituirea de către furnizor a unor mecanisme de rezervă pentru a evita orice pierdere de date care sunt stocate, primite sau transferate în momentul în care depozitul primar devine indisponibil.
            
            
               Articolul 6
            
            
               Drepturile de acces
            
            
               Contractul precizează cerințele pentru acordarea accesului fizic și virtual, la nivel de server și de bază de date, administratorilor naționali ai statele membre, Comisiei și auditorilor externi desemnați depozitului primar, în conformitate cu articolul 25 din Regulamentul de punere în aplicare (UE) …/….
            
            
               Articolul 7 
            
            
               Subcontractarea
            
            
               1.În cazul în care contractul prevede că furnizorul poate subcontracta anumite obligații din contract, acesta conține o dispoziție prin care se clarifică faptul că subcontractul nu afectează responsabilitatea primară a furnizorului pentru executarea contractului. 
            
            
               2.Contractul solicită în plus furnizorului:
            
            
               (a)să asigure faptul că subcontractantul propus are expertiza tehnică necesară și îndeplinește cerințele de independență prevăzute la articolul 35 din Regulamentul de punere în aplicare (UE) …/…; 
            
            
               (b)să transmită Comisiei o copie a declarației menționate la articolul 8 din prezentul regulament, semnată de subcontractantul (subcontractanții) respectiv(i).
            
            
                Articolul 8
            
            
               Independența juridică și financiară
            
            
               Contractul impune furnizorilor și, dacă este cazul, subcontractanților acestora, să livreze producătorului sau importatorului, împreună cu contractul de stocare de date, o declarație scrisă din care să reiasă că ei îndeplinesc cerințele de independență juridică și financiară, astfel cum se prevede la articolul 35 din Regulamentul de punere în aplicare (UE) …/…. 
            
            
               Articolul 9
            
            
               Protecția datelor și confidențialitate
            
            
               1.Contractul precizează faptul că furnizorul instituie toate măsurile corespunzătoare necesare pentru a asigura confidențialitatea, integritatea și disponibilitatea tuturor datelor stocate în cursul executării contractului. Astfel de măsuri includ controale de securitate și de siguranță administrative, tehnice și fizice. 
            
            
               2.Contractul impune ca datele cu caracter personal utilizate în temeiul contractului să fie prelucrate în conformitate cu Directiva 95/46/CE a Parlamentului European și a Consiliului
                  9
               .
            
         
         
            
               Articolul 10
            
            
               Managementul securității informațiilor
            
            
               Contractul impune furnizorilor să declare faptul că depozitul primar și, dacă este cazul, cel secundar, este gestionat în conformitate cu standardele recunoscute la nivel internațional de management al securității informațiilor. Se presupune că furnizorii certificați ISO/IEC 27001: 2013 îndeplinesc aceste standarde.
            
            
               Articolul 11
            
            
               Costuri
            
            
               Contractul prevede ca sumele percepute de la producători și importatori în conformitate cu articolul 30 din Regulamentul de punere în aplicare (UE) …/… să fie juste, rezonabile și proporționale:
            
            
               (a)cu serviciile prestate; și
            
            
               (b)cu numărul de identificatori unici solicitați într-o anumită perioadă de timp de către producătorul sau importatorul în cauză.
            
            
               Articolul 12
            
            
               Participarea la sistemul secundar de depozit
            
            
               1.Contractul impune furnizorului să participe la instituirea sistemului de depozite secundare (în cazul în care sistemul secundar nu a fost încă stabilit la data încheierii contractului) după cum este posibil să fie necesar în conformitate cu normele menționate în capitolul V din Regulamentul de punere în aplicare (UE) …/….
            
            
               2.Contractul conține o dispoziție care permite furnizorilor să recupereze de la producătorii și importatorii de produse din tutun costurile aferente înființării, operării și întreținerii depozitului secundar și a router-ului menționate în capitolul V din Regulamentul de punere în aplicare (UE) …/….
            
            
               Articolul 13
            
            
               Durată
            
            
               Durata contractului este fixată la o perioadă de cel puțin cinci ani, cu posibilitate de reînnoire în baza unui acord între părți și a continuității respectării de către furnizor a cerințelor din Directiva 2014/40/UE și din Regulamentul de punere în aplicare (UE) …/….
            
            
               Articolul 14 
            
            
               Comunicarea cu celelalte părți
            
            
               Contractul impune furnizorilor să coopereze între ei, precum și cu autoritățile competente ale statelor membre, în măsura în care este necesar pentru a asigura organizarea eficace a bunei funcționări a sistemului de depozite.
            
            
               Articolul 15
            
            
               Audituri
            
         
         
            
               1.Contractul stabilește termeni care să permită auditorilor externi, aprobați de către Comisie, în conformitate cu articolul 15 alineatul (8) din Directiva 2014/40/UE, să efectueze audituri anunțate și neanunțate în ceea ce privește depozitul primar și, dacă este cazul, cel secundar, inclusiv o evaluare pentru a stabili dacă furnizorul și, dacă este cazul, subcontractanții acestuia respectă cerințele legislative relevante.
            
            
               2.Contractul precizează că auditorilor externi li se acordă acces fără restricții fizice și virtuale la depozitul primar și, dacă este cazul, la cel secundar, precum și la serviciile lor conexe, pe întreaga perioadă a auditului. 
            
            
               Articolul 16
            
            
               Răspundere
            
            
               Contractul stabilește termeni prin care se detaliază răspunderea părților, inclusiv în ceea ce privește daunele directe și indirecte care pot apărea în cadrul executării contractului, în conformitate cu legislația aplicabilă. Fără a aduce atingere legislației aplicabile, contractul precizează în plus că nu există o limitare a răspunderii în caz de încălcare a confidențialității sau de încălcare a normelor de protecție a datelor.
            
            
               Articolul 17
            
            
               Rezilierea contractului
            
            
               1.Contractul stabilește termenii rezilierii sale, în conformitate cu legislația aplicabilă. În caz de reziliere, contractul prevede ca partea reziliantă să informeze Comisia, în conformitate cu cerințele procedurale prevăzute în anexa I la Regulamentul de punere în aplicare (UE) …/…. 
            
            
               2.Contractul impune părților să furnizeze un termen minim de 5 luni pentru preavizarea rezilierii contractului. 
            
            
               Prin derogare de la primul alineat, contractul impune producătorilor și importatorilor să rezilieze contractul imediat:
            
            
               (a)în cazul unei încălcări grave de către furnizor a obligațiilor care îi revin în temeiul contractului, 
            
            
               (b)în cazul în care furnizorul devine sau este în iminență să devină insolvabil în baza legislației aplicabile.
            
            
               3.În sensul alineatului 2 litera (a), o încălcare gravă include:
            
            
               (a)nerespectarea de către furnizor a obligațiilor contractuale sau absența prestării de către furnizor a serviciilor prevăzute în contract care sunt esențiale pentru funcționarea eficace a sistemului de trasabilitate, inclusiv, în particular, nerespectarea cerințelor stabilite în capitolul V din Regulamentul de punere în aplicare (UE) …/…,
            
            
               (b)în cazul în care un furnizor nu mai respectă cerințele de independență juridică și financiară menționate la articolul 35 alineatul (2) din Regulamentul de punere în aplicare (UE) …/… și în cazul în care, până la expirarea perioadei menționate la articolul 35 alineatul (6) din Regulamentul de punere în aplicare (UE) …/…, conformitatea cu cerințele nu a putut fi stabilită.
            
            
               Articolul 18
            
            
               Suspendarea serviciilor
            
            
               Contractul specifică faptul că suspendarea serviciilor în caz de plăți târzii efectuate de un producător sau un importator furnizorului este interzisă, cu excepția cazului în care întârzierea depășește termenul de plată final cu treizeci de zile sau mai mult.
            
            
               Articolul 19
            
            
               Portabilitatea datelor
            
         
         
            
               1.Contractul impune furnizorilor să asigure portabilitatea tuturor datelor în cazurile în care un producător sau un importator contractează un nou furnizor pentru a opera depozitul său primar. Actualul furnizor transmite noului furnizor, înainte de data rezilierii contractului, o copie actualizată a tuturor datelor stocate în depozitul primar. Orice actualizare a datelor după livrarea respectivă se transferă noului furnizor fără întârzieri nejustificabile.
            
            
               2.Pentru a se asigura continuitatea activității, contractul include un plan aplicabil de încheiere a relațiilor contractuale care să conțină procedura de urmat în caz de reziliere a contractului și urmată de contractarea unui nou furnizor de către producător sau importator. Planul include o cerință ca actualul furnizor să continue prestarea serviciilor sale până în momentul în care noul furnizor devine operațional. 
            
            
               3.Contractul conține dispoziții care să asigure faptul că furnizorul actual nu are niciun drept de reținere cu privire la orice date, informații sau alte materiale necesare referitoare la depozitul primar după ce au fost livrate noului furnizor.
            
            
               Articolul 20
            
            
               Legislația și jurisdicția aplicabile
            
            
               1.Contractul este reglementat de legislația unuia dintre statele membre ale Uniunii Europene, astfel cum s-a convenit între părțile la contract. 
            
            
               2.Contractul face obiectul jurisdicției unuia dintre statele membre ale Uniunii Europene, astfel cum s-a convenit între părțile la contract.
            
            
               Articolul 21
            
            
               Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 15.12.2017
            
            
               
                     Pentru Comisie
               
               
                     Preşedintele
                     Jean-Claude JUNCKER
               
               
            
         
         
            
                  
                     (1)
                  
                        
                  http://ec.europa.eu/health/tobacco/consultations/2015_tpd_consultation_en
                  
               
               
                  
                     (2)
                  
                        
                  https://ec.europa.eu/health/tobacco/consultations/2016_traceability_security_features_en
                   
               
               
                  
                     (3)
                  
                        
                  http://ec.europa.eu/health/tobacco/consultations/2016_stakeholderworkshop_tpd_en
                  ;
                        și 
                  http://ec.europa.eu/health/tobacco/2017_stakeholderworkshop_tpd_en
               
               
                  
                     (4)
                  
                        
                  http://ec.europa.eu/health/tobacco/docs/2015_tpd_tracking_tracing_frep_en.pdf
               
               
                  
                     (5)
                  
                        Studiu vizând punerea în aplicare a specificațiilor tehnice și a altor elemente principale ale unui viitor sistem UE în materie de trasabilitate și de caracteristici de securitate în domeniul produselor din tutun.
               
               
                  
                     (6)
                  
                        
                  https://ec.europa.eu/info/law/better-regulation/initiatives/ares-2017-4305537_en
                   
               
               
                  
                     (7)
                  
                        JO L 127, 29.4.2014, p. 1.
               
               
                  
                     (8)
                  
                        [Regulamentul de punere în aplicare (UE) .../... al Comisiei din 15 decembrie 2017 privind standardele tehnice pentru instituirea și operarea unui sistem de trasabilitate pentru produsele din tutun – C(2017) 8429 final (OJ L […], […], p. […])].
               
               
                  
                     (9)
                  
                        Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).